વિચાર કરતાં એમની વાતમાં ઘણું તથ્ય લાગ્યું. રસોઈ કરનારી સ્ત્રીને કે ઘરના મુખ્ય પુરુષને રોજ ઘરના સભ્યો ઉપરાંત પાળેલા શ્વાનની રોટીનો પણ વિચાર કરવો પડે. ઘર માટે અનાજની છૂટક કે જથ્થાબંધ ખરીદી કરનાર ગૃહસ્થને પોતાના પોપટ કે મેનાની ચણનો પણ કાંઈક ખ્યાલ કરવો પડે અગર પાણી ભરનારીને પોતાના આંગણાના બે-ચાર ફૂલઝાડોના ક્યારા ભીના રાખવાની ખેવના કરવી પડે એ સ્થિતિ પોતે જ એક તાલીમ છે. અંધાધૂંધ સ્વાર્થની સતત વાગતી ખંજરી વચ્ચે કોઈ ત્રીજા જીવનનો વિચાર કરવાની પરોપકારી બંસરીનો આછો સૂર માણસના મનમાં સંભળાય છે. આધુનિક જીવનમાં સંકુચિત સ્વાર્થનું ભણતર અને ગણિત એટલાં વધી ગયાં છે કે માણસને થોડોક નિઃસ્વાર્થી બનવાની આવી પાતળી તાલીમ આ મૂંગાં પ્રાણી કે વનસ્પતિ આપી શકે છે. તમારા બાળકમાં કંઈક શિસ્ત કે આજ્ઞાંકિતતા સીંચવા માટે તમારા બૂમબરાડા એટલા કારગત નીવડતા નથી. પાળેલા શ્વાનનું વર્તન એના ઉપર ગજબની અસર કરે છે, આધુનિક જીવન એટલું ભારેખમ બની ગયું છે કે આપણાં બાળકો બિચારાં બાળસહજ રમતિયાળપણું પણ ભૂલી ગયાં છે. શ્વાનની રમત કે મસ્તી બાળકને એના બાળપણનો લહાવો લેતાં શિખવાડતાં હોય તો નવાઈ નહિ. માણસ કુદરતથી ઘણો દૂર નીકળી ગયો છે. એ કુદરતને સાવ ભૂલી ના બેસે અને માણસ મટીને છેક એક યાંત્રિક હસ્તી બની ના બેસે એ માટે આવા કોઈકની હાજરી આજે તો જરૂરી લાગે છે.